[pic] | KOMISIJA EVROPSKIH SKUPNOSTI |

Bruselj, 21.8.2007

COM(2007) 479 konč.

25. LETNO POROČILO KOMISIJE EVROPSKEMU PARLAMENTU

o protidampinških, protisubvencijskih in zaščitnih ukrepih Skupnosti(2006)[SEC(2007) 1076]

Uvod

To poročilo za leto 2006 se predloži Evropskemu parlamentu na podlagi njegove resolucije z dne 16. decembra 1981 o protidampinških ukrepih Skupnosti in poročila njegovega Odbora za industrijo, zunanjo trgovino, raziskave in energetiko.

Poročilo povzema najpomembnejše dogodke v letu 2006, tako kot prejšnja leta pa so priloženi tudi podrobni delovni dokument služb Komisije ter priloge. Poročilo ima enako osnovno strukturo kot delovni dokument in za lažji dostop do izčrpnejših informacij so naslovi v obeh dokumentih enaki.

To poročilo in celotni delovni dokument sta dostopna tudi za javnost na:http://europa.eu.int/comm/trade/issues/respectrules/anti_dumping/legis/index_en.htm

Poročilo je treba obravnavati v okviru trgovinske politike EU, kot je bilo nedavno navedeno v sporočilu Komisije „Globalna Evropa“.[1] V zvezi s tem je Komisija decembra 2006 sprejela „Zeleno knjigo“, s katero je javnost pozvala k premisleku o tem, kako naj EU na najboljši možni način uporablja svoje instrumente trgovinske zaščite (ITZ) v spreminjajočih se svetovnih gospodarstvih. Rezultati tega posvetovanja bodo objavljeni v naslednjih poročilih.

1. Pregled zakonodaje

Protidampinške, protisubvencijske in zaščitne preiskave se izvajajo na podlagi uredb Sveta. Pregled obstoječe zakonodaje je vključen v delovni dokument. Osnovna protidampinška in protisubvencijska besedila se v nadaljevanju imenujejo „osnovna(-e) uredba(-e)“.

2. Osnovni pojmi

Poglavje 2 delovnega dokumenta daje pregled terminologije in postopkov, ki se uporabljajo v pregledih ITZ.

3. Začetek postopkov pregleda TZI

Po zadnjem korenitem pregledu TZI EU leta 1994 je prišlo v evropskem in svetovnem gospodarskem okviru do znatnega razvoja. Komisija je ob upoštevanju teh sprememb in premisleku o morebitnih spremembah 6. decembra 2006 objavila Zeleno knjigo o delovanju instrumentov trgovinske zaščite EU[2] in začela postopek trimesečnega javnega razmisleka z zainteresiranimi stranmi. Zelena knjiga gradi na nedavnem Sporočilu o zunanji konkurenčnosti.

Komisija bo po javni razpravi in oceni predloženih odgovorov zainteresiranim stranem sporočila rezultate, pripravila sklepne ugotovitve in, če bo primerno, predlagala spremembe instrumentov trgovinske zaščite EU.

4. ŠIRITEV

Komisija je leta 2006 nadaljevala z izvajanjem akcijskega načrta za pripravo na pristop Bolgarije in Romunije. Akcijski načrt, vzpostavljen že leta 2005, je vključeval številne ukrepe, podobne tistim, ki jih je Komisija organizirala na področju TZI že v zvezi s širitvijo EU leta 2004 (navedeni v letnih poročilih za leti 2004 in 2005). Cilj zadevnih ukrepov je ponovno bil zagotoviti kar najlažjo vključitev uprave pridruženih držav v trgovinsko zaščito.

5. Status tržnega gospodarstva za celotno državo (STG)

Vsesplošna merila za ugotovitev, ali se država za namene protidampinških preiskav lahko v celoti obravnava kot tržno gospodarstvo, temeljijo načeloma na merilih iz člena 2(7) osnovne uredbe, ki se uporabljajo za posamezne družbe s sedežem v državi z gospodarstvom v prehodu na tržno gospodarstvo.

V zvezi s tem je bilo leta 2006 opravljenega veliko dela. Službe Komisije so pripravile drugo oceno zahtevka Vietnama za STG, vendar je bilo ugotovljeno, da Vietnam še ne izpolnjuje petih meril za pridobitev STG.

Ljudska republika Kitajska je svoj zahtevek poslala septembra 2003 in Komisija je junija 2004 opravila predhodno oceno. Skupina STG na visoki ravni, ustanovljena po vrhu EU-Kitajska leta 2005, se je leta 2006 sestala dvakrat in se osredotočila na prizadevanja Kitajske za reformo računovodskega in finančnega sektorja. Na vrhu EU-Kitajska septembra 2006 sta obe strani izrazili svoje zadovoljstvo glede napredka pogovorov o statusu tržnega gospodarstva in delovne skupine. Službe Komisije so se na vrhu strinjale, da pripravijo posodobljeno predhodno oceno iz leta 2004.

Delo na zahtevkih za STG, prejetih od Mongolije, Kazahstana in Armenije se je leta 2006 nadaljevalo. Komisija je proučila navedene nove informacije in zahtevala dodatna pojasnila glede vprašanj, ki v zahtevku niso bila zadostno obravnavana.

6. Informacije in komunikacija/dvostranski stiki

Decembra 2004 ustanovljena služba za pomoč malim in srednjim podjetjem (MSP) glede trgovinske zaščite je nadaljevala reševanje posebnih vprašanj/težav MSP-jev v zvezi z instrumenti trgovinske zaščite. Komisija je tudi organizirala devet informacijskih seminarjev za gospodarske subjekte in uprave tretjih držav ali pri njih sodelovala.

7. Pregled protidampinških, protisubvencijskih in zaščitnih preiskav in ukrepov

7.1. Splošno

Konec leta 2006 je imela Skupnost sto štiriintrideset veljavnih protidampinških ukrepov (glej Prilogo O) in dvanajst veljavnih protisubvencijskih ukrepov (glej Prilogo P).

Leta 2006 je bilo zaradi protidampinških in protisubvencijskih ukrepov prizadetega 0,6 % celotnega uvoza v Skupnost.

Podrobnosti v zvezi s tem so navedene v delovnem dokumentu, priloženemu temu poročilu. Sklici na priloge delovnega dokumenta se nahajajo poleg naslovov.

7.2. Nove preiskave (glej priloge A do E in Prilogo N)

Leta 2006 je bilo uvedenih 36 preiskav.[3] Začasne dajatve so bile uvedene v trinajstih postopkih. Dokončne dajatve so bile uvedene za trinajst zaključenih primerov. Osemnajst postopkov pa se je zaključilo brez uvedbe ukrepov. Dodatnih devet protidampinških ukrepov, ki so veljali 5 let, je samodejno prenehalo veljati.

7.3. Preiskave v zvezi s pregledom

Preiskave v zvezi s pregledom še vedno pomenijo velik del dejavnosti služb ITZ. Predstavljajo več kot 63% vseh uvedenih preiskav. Preglednica 2 v delovnem dokumentu vsebuje statistične podatke za obdobje 2002–2006.

7.3.1. Pregledi zaradi izteka ukrepov (glej Prilogo F)

Člen 11(2) in člen 18 osnovnih uredb določata, da ukrepi po petih letih prenehajo veljati, razen če pregled izteka veljavnosti pokaže, da bi se morali ohraniti v svoji izvorni obliki.

Leta 2006 je bilo uvedenih dvanajst pregledov zaradi izteka ukrepov, pri enajstih je bilo sklenjeno, da je treba veljavnost dajatev podaljšati še za pet let. Poleg tega je bilo končanih osem pregledov zaradi izteka ukrepov.

7.3.2. Vmesni pregledi (glej Prilogo G)

Člen 11(3) in člen 19 osnovnih uredb določata pregled ukrepov med njihovo veljavnostjo. Pregledi se lahko omejijo na damping/subvencioniranje ali analizo škode.

Leta 2006 je bilo uvedenih skupno osemnajst vmesnih pregledov. Enajst jih je bilo zaključenih s potrditvijo ali spremembo dajatve, pri osmih preiskavah pa so se ukrepi zaključili.

7.3.3. „Drugi“ vmesni pregledi (glej Prilogo H)

Leta 2006 so bili zaključeni številni drugi pregledi, ki niso v skladu s členom 11(3) ali členom 19 osnovnih uredb ali za katere v Uradnem listu ni bilo objavljeno nobeno obvestilo o začetku.

Ti med drugim zadevajo zlasti sprejetje, prostovoljen umik ali kršitev zavez, nove zahtevke izvoznikov v primerih vzorčenja, opustitev ukrepov itd.

7.3.4. Pregledi zaradi novega izvoznika (glej Prilogo I)

Člen 11(4) in člen 20 osnovnih uredb določata pregled za „nove izvoznike“ in „pospešeni“ pregled za uvedbo individualne stopnje dampinga ali individualne stopnje izravnalne dajatve za nove izvoznike s sedežem v zadevni državi izvoznici, ki zadevnega izdelka v obdobju preiskave niso izvažali. Ti izvozniki morajo dokazati, da so resnično novi izvozniki in da so začeli v Skupnost izvažati po obdobju preiskave. Tako se lahko zanje izračuna individualna dajatev, ki je običajno nižja od dajatve za celotno državo.

Leta 2006 se je začel en pregled zaradi novih izvoznikov. Zaključeni sta bili dve preiskavi, od katerih je šlo pri eni za pospešen pregled. Ena preiskava se je zaključila z ohranitvijo prvotne stopnje dajatve.

7.3.5. Absorpcijske preiskave (glej Prilogo J)

Če so na voljo zadostne informacije o tem, da so se po prvotni preiskavi in pred uvedbo ukrepov ali po njej izvozne cene znižale ali da se cene pri nadaljnji prodaji ali nadaljnje prodajne cene uvoženega izdelka v Skupnost niso zadostno spremenile ali sploh ne, se lahko uvede pregled za „ugotovitev absorpcije dajatve“, da se prouči, ali so ukrepi vplivali na zgoraj navedene cene. Da se upoštevajo nižje izvozne cene, se lahko stopnje dampinga na novo izračunajo, dajatev pa poveča. Člen 12 in člen 19(3) osnovnih uredb predvidevata možnost pregleda za „ugotavljanje absorpcije dajatve“.

Leta 2006 sta bili uvedeni dve preiskavi za ugotavljanje absorpcije dajatve in ena je bila zaključena brez zvišanja dajatve.

7.3.6. Preiskave o izogibanju (glej Prilogo K)

Člena 13 in 23 osnovnih uredb predvidevata možnost ponovne preiskave, če obstajajo dokazi o izogibanju ukrepom.

Leta 2006 sta bili uvedeni dve preiskavi. Tri so bile zaključene z razširitvijo dajatve in ena brez razširitve dajatve.

7.4. Zaščitne preiskave (glej Prilogo L)

Preiskava o zamrznjenih jagodah je bila leta 2006 zaključena brez uvedbe ukrepov. Konec leta 2006 je veljal samo še en zaščitni ukrep, namreč za uvoz nekaterih agrumov.

8. Izvajanje protidampinških/protisubvencijskih ukrepov

8.1. Spremljanje ukrepov

Dejavnosti spremljanja veljavnih ukrepov so bile osredotočene na štiri glavna področja: (1) preprečevanje goljufije; (2) nadzorovanje trgovinskih tokov in razvoja trga; (3) izboljšanje učinkovitost s primernimi instrumenti in (4) odgovor na nepravilno ravnanje. Te dejavnosti so službam IZT omogočile, da v zvezi s tem delujejo bolj dinamično in se ne zadovoljijo z reaktivno vlogo.

8.2. Spremljanje zavez (glej prilogi M in Q)

Spremljanje zavez je del postopka izvajanja, saj so zaveze del protidampinških ali protisubvencijskih ukrepov. Komisija jih sprejme, če je prepričana, da lahko učinkovito odpravijo škodljive učinke dampinga ali subvencioniranja.

Na začetku leta 2006 je štirideset družb sprejelo veljavne zaveze. Leta 2006 je prišlo do naslednjih sprememb v portfelju zavez: zaveze dvaindvajset družb so se zaključile, štiriindvajset ponudb za zaveze pa je bilo sprejetih. To pomeni, da je bilo konec leta 2006 vseh veljavnih zavez triinštirideset.

9. Vračila (glej prilogo U)

Člen 11(8) in 21(1) osnovnih uredb uvoznikom omogočata, da zahtevajo povračilo ustreznih pobranih dajatev, če lahko dokažejo, da je bila stopnja dampinga/subvencioniranja, na podlagi katere se je plačevala dajatev, odpravljena ali zmanjšana na stopnjo, ki je nižja od stopnje veljavne dajatve.

Leta 2006 je bilo vloženih devetnajst novih zahtevkov za povračilo. Zaključenih je bilo trinajst primerov, odobrena so bila eno polno vračilo, tri delna, dvoje zahtevkov pa je bilo zavrnjenih.

10. Sodni nadzor: odločitve Sodišča Evropskih skupnosti/Sodišča prve stopnje

Leta 2006 je Sodišče prve stopnje razsodilo šest sodb glede protidampinških oziroma protisubvencijskih ukrepov (Sodišče Evropskih skupnosti pa nobene). Poleg tega pa so v štirih primerih zadevo umaknili vložniki. Podrobna vsebina sodb je na voljo v delovnem dokumentu.

Leta 2006 je bilo vloženih devetnajst novih zadev, sedemnajst pri Sodišču prve stopnje in dve pri Sodišču Evropskih skupnosti.

Seznam protidampinških/protisubvencijskih zadev pred Sodiščem prve stopnje in Sodiščem Evropskih skupnosti, ki konec leta 2006 še niso bile rešene, je na voljo v Prilogi S delovnega dokumenta.

11. Dejavnosti v okviru Svetovne trgovinske organizacije (STO)

11.1. Reševanje sporov na področju protidampinških, protisubvencijskih in zaščitnih ukrepov

STO določa strog postopek za reševanje sporov med članicami STO glede izvajanja sporazumov STO.

V zadevi losos je bil 22 junija ustanovljen svet, njegovi člani pa so bili dokončno izbrani 2. avgusta 2006. Norveška se je odločila za spodbijanje mnogih vidikov zadevnega protidampinškega postopka – od dampinga v zvezi s škodo, vzročne zveze do vrste ukrepov. Potem, ko sta obe strani v sporu predložili prva pisna stališča, se je svet 12. in 13. decembra 2006 na to temo prvič sestal z obema stranema in tretjimi stranmi.

Končno poročilo sveta bo verjetno objavljeno julija 2007, potem pa bosta obe strani imele pravico do pritožbe.

Podrobnosti so na voljo v priloženem delovnem dokumentu.

11.2. Druge dejavnosti STO

Leta 2006 so bila pogajanja o protidampingu, industrijskih subvencijah in subvencioniranju ribištva okrepljena ter poglobljena z razpravami o predlogih glede konkretnih pravnih besedil za morebitne spremembe. Skupnost je v zvezi s protidampingom predložila predloge v zvezi z natančnejšim pregledom začetkov postopkov, ki jih izvaja strokovna skupina, in rednimi mehanizmi preglednosti v Protidampinškem odboru za prakse držav uporabnic. Predlagano kompromisno stališče Skupnosti o nadaljevanju subvencioniranja ribištva podpira vse več držav. Skupnost je zagovarjala tudi močen mehanizem izvajanja in preglednosti, ki bi zagotovil, da bi nova pravila vsi dejansko izvajali. EU je v zvezi s tema vidikoma aprila 2006 predložila predlog besedila. V zvezi z industrijskimi subvencijami so se razprave postopoma osredotočile na omejeno število vsebinskih vprašanj, vključno z načini subvencioniranja, ki jih je EU aprila 2006 obravnavala v svojem predlogu. Ker so stališča med ključnimi igralci ostala preveč različna generalni direktor STO julija 2006 , predlagal odložitev pogajanj na vseh področjih.

Neformalno tehnično delo se je jeseni 2006 ponovno začelo. Skupnost je na področju protidampinga še vedno ena od najaktivnejših članic delovne skupine za vprašalnike in preveritvene preglede, ki so bili pripravljeni na njeno pobudo, kateri predseduje uradnik Komisije. V zvezi s subvencijami so neformalna srečanja med ključnimi igralci zagotovila, da ostajajo področja pogajanj, predvsem področja, ki jih spodbuja EU, do nadaljevanja pogajanj odprta.

Hkrati je potekalo redno delo odborov za protidampinške, subvencijske, izravnalne in zaščitne ukrepe.

12. Sklep

Za leto 2006 je v primerjavi s prejšnjimi leti značilno povečano število začetih primerov in število preiskav, zaključenih brez uvedbe ukrepov. V zvezi z uvedenimi ukrepi je bilo leto povprečno. Veliko se je „dogajalo“ na drugih področjih, kot so priprave na nadaljnjo širitev EU leta 2007, izvajanje Zelene knjige ter preiskave o usnjeni obutvi s poreklom iz Ljudske republike Kitajske.

Poročilo kaže, da ES le redko uporablja instrumente trgovinske zaščite, in potrjuje njeno prakso doslednega in profesionalnega izvajanja preiskav. Hkrati pa je Skupnost odločena ukrepati proti nepoštenim trgovinskim praksam, če so te dokazane. Preglednost gre z roko v roki s strogo uporabo instrumentov trgovinske zaščite, kar odraža spremembe zakonodajnega okvira iz let 2004 in 2005. Komisija je odločena v tej smeri delovati tudi v prihodnje.

[1] COM(2006) 567 konč. – na voljo na spletni stranihttp://ec.europa.eu/trade/issues/sectoral/competitiveness/global_europe_en.htm

[2] Evropski instrumenti trgovinske zaščite v spreminjajočem se globalnem gospodarstvu - Zelena knjiga za javno posvetovanje – COM(2006) 763 konč., na voljo na spletni stranihttp://ec.europa.eu/trade/issues/respectrules/anti_dumping/comu061206_en.htm.

[3] Preglednica 1 v delovnemu dokumentu vsebuje statistične podatke o novih preiskavah za obdobje 2002–2006, ki so bile izvedene v skladu z določbami členov 5 in 10 osnovnih uredb.